送褚大落第東歸
作者：錢起
朝代：唐

paragraphs: 離琴彈苦調，美人慘向隅。
頃來荷策干明主，還復扁舟歸五湖。
漢家側席明揚久，豈意遺賢在林藪。
玉堂金馬隔青雲，墨客儒生皆白首。
昨夢芳洲采白蘋，歸期且喜故園春。
稚子只思陶令至，文君不厭馬卿貧。
剡中風月久相憶，池上舊遊應再得。
酒熟寧孤芳杜春，詩成不枉青山色。
念此那能不羨歸，長楊諫獵事皆違。
他日東流一乘興，知君爲我掃荆扉。